«Ole Juul» har flere betydninger.

**Ole Juul** (født 5. august 1852, død 30. september 1927) var en norsk maler. Juul slo aldri gjennom som kunstmaler i sin tid. Han livnærte seg som fotograf om vinteren og malte om sommeren. I dag er Ole Juul ansett som en betydelig nordnorsk maler.

Liv og virke
------------

### Bakgrunn

Juul ble født på en avsidesliggende gård i Dypfjorden ved Henningsvær i Vågan. Juul var elev av Anders Askevold i Bergen i 1873–74, samtidig som han tok utdannelse som fotograf. Hans fetter Eilert Adelsteen Normann oppmuntret han til å satse på en kunstnerkarriere, og i 1876 reiste han til Düsseldorf hvor han studerte under Eugène Dücker, som også hadde vært Normanns lærer. Han ble værende her til han ble ferdig med sin utdannelse i 1882, og da var de økonomiske forhold slik at det var få kunstnere som kunne livnære seg av sin kunst i Norge. Juul måtte livberge seg som fotograf, og bodde i mange år på Elverum. Trondhjems Kunstforening var antakelig den viktigste salgskanalen Juul hadde. Fra 1877 til 1898 utloddet foreningen malerier av Juul. 

Juul malte i ensomhet i mange år. I 1915 skrev Alf Harbitz om ham: «Endnu maler han saa flittig som nogensinde, den gamle hædersmand. Han bor ensomt, han er vænlig mot folk, men søker dem ikke.»

Juul fikk sitt gjennombrudd i 1922 i en alder av 70 år gjennom en stor utstilling hos Blomqvist Kunsthandel i Oslo. Avisenes kunstkritikere var positive til utstillingen. *Dagbladet* skrev blant annet: «en maler av et betydelig talent».

Ingen visste imidlertid noe om maleren Juul. Han ble så oppsporet på Ørland. Årsaken til at han slo seg ned der, var at horisonten eller kimingen var hans favorittmotiv som maler. Fra Beian, Ørland, hadde han utsyn til de stadig skiftende lysvirkningene hvor sjø og himmel møtes i Trondheimsfjorden og Grandevika.

Ole Juul er gravlagt i Kabelvåg.

### Kunst

Ole Juul: «Kvinne på landevei», olje på lerret, 48 x 60 cm
Friluftsmaleren Juul malte realistiske bilder som gir nøyaktige opplysninger om folks liv og virke i strandkanten. Han var seg bevisst at han var friluftsmaler av natur, og beklaget at akademiutdannelsen i Düsseldorf hadde lagt vekt på ateliermaling. Det har blitt sagt at Juuls form var den impresjonistiske skissen. Han oppfattet motivene naturalistisk, og mange bilder viser friskhet uttrykt gjennom lette, sikre og flytende strøk. Som de fleste malere hadde han ofte vansker med å overføre denne friskheten til de store atelierbildene.

Juul er kjent for sine funklende gråtonebilder med motiver fra strandkanten. Hans sentrale motivkrets var stranden med naust, båter, fiskehjell, lune viker, lange linjer og horisont. Antakelig er Juuls gråtonemalerier påvirket av den nederlandske Haag-skolen som var på høyden da Juul studerte. Allsidighet preget imidlertid Juuls motivvalg og teknikk.

Kunsthistorikeren professor Carl W. Schnitler gav denne vurdering av Juul i en biografisk artikkel i 1926: «Hans utførte bilder virker nøkterne, men hans studier og skisser er overordentlig friske og bredt malt og inspirert av en levende naturfølelse. Selv om bildene viser tegn til påvirkning fra Düsseldorferskolen, så er de likevel samtidig helt personlig utviklet og av svært betydelig kvalitet.»

Referanser
----------

1. 1 2   Store norske leksikon, Store norske leksikon-ID Ole\_Juul[Hentet fra Wikidata]
2. 1 2   Norsk kunstnerleksikon, Norsk kunstnerleksikon ID Ole\_Juul, besøkt 9. oktober 2017[Hentet fra Wikidata]
3. 1 2   KulturNav, KulturNav-ID 6ef26c36-e812-4f2c-bbdd-b1ed2ff791b2, besøkt 9. oktober 2017[Hentet fra Wikidata]
4. 1 2   RKDartists, RKD kunstner-ID 463875, besøkt 9. oktober 2017[Hentet fra Wikidata]
5. 1 2 3  «Kunstneren Ole Juul», *Lofoten.com*

Eksterne lenker
---------------

* Privat side om Ole Juul Arkivert 12. august 2013 hos Wayback Machine. Jan Dagfinn Monssen

|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** Lokalhistoriewiki **·** Historisk befolkningsregister **·** BIBSYS **·** NMFF **·** Geni **·** VIAF **·** ULAN **·** KulturNav **·** KulturNav
 |

Portal: Kunst